Δημοσιοποιημένη πολιτική για την υποστήριξη και ανάπτυξη του προσωπικού του Προγράμματος Μεταπτυχιακών Σπουδών (ΠΜΣ)

Το Ελληνικό Μεσογειακό Πανεπιστήμιο (ΕΛΜΕΠΑ) και η Ιατρική Σχολή του Πανεπιστημίου της Λισαβόνας (FMUL) υποστηρίζουν και ενθαρρύνουν τη συνεχή αναβάθμιση των γνώσεων και δεξιοτήτων του διδακτικού τους προσωπικού στους τομείς της έρευνας και της διδασκαλίας. Ένας από τους βασικούς στόχους του Προγράμματος Μεταπτυχιακών Σπουδών (ΠΜΣ) είναι η υποστήριξη των διδασκόντων και διδασκουσών στην αποτελεσματική ενσωμάτωση των τεχνολογιών πληροφορίας και επικοινωνιών (ΤΠΕ) στη διδασκαλία και τη μάθηση, η προώθηση σύγχρονων και αποτελεσματικών παιδαγωγικών πρακτικών, συμπεριλαμβανομένων των μεθόδων αξιολόγησης, η ενίσχυση των δεξιοτήτων υποστήριξης των φοιτητών και η αναβάθμιση της ερευνητικής και ακαδημαϊκής δραστηριότητας.
Οι στόχοι αυτοί επιτυγχάνονται μέσω πολλαπλών μηχανισμών, τόσο εντός των ιδρυμάτων όσο και μέσω εξωτερικών ευκαιριών που προάγουν την κινητικότητα και την επαγγελματική ανάπτυξη. Οι πρακτικές αυτές περιλαμβάνουν τη χορήγηση επιστημονικών αδειών, τις ευκαιρίες κινητικότητας μέσω του προγράμματος Erasmus+, τη χρηματοδότηση συμμετοχής σε συνέδρια, τη διοργάνωση εκπαιδευτικών δράσεων, σεμιναρίων και επιστημονικών εκδηλώσεων, καθώς και την ανάπτυξη ακαδημαϊκών και ερευνητικών συνεργασιών με μέλη ΔΕΠ άλλων τμημάτων ή ιδρυμάτων στην Ελλάδα και το εξωτερικό. Προς την κατεύθυνση αυτή συμβάλλουν επίσης οι υπηρεσίες των δύο ιδρυμάτων (π.χ. το Κέντρο Υποστήριξης Διδασκαλίας και Μάθησης του ΕΛΜΕΠΑ) καθώς και οι συνεργασίες με άλλα πανεπιστήμια (π.χ. η Ευρωπαϊκή Πανεπιστημιακή Συμμαχία ATHENA).

Επιστημονικές Άδειες και Παράλληλη Απασχόληση
Το ΕΛΜΕΠΑ και η FMUL ενθαρρύνουν την επαγγελματική και επιστημονική ανάπτυξη του διδακτικού προσωπικού τους μέσω της χορήγησης σχετικών αδειών (για όλες τις ακαδημαϊκές βαθμίδες) για επιστημονικούς ή εκπαιδευτικούς σκοπούς.
Σύμφωνα με το άρθρο 157 του Ν. 4957/2022:
· «Επιστημονική άδεια με πλήρεις αποδοχές, διάρκειας έως ενός (1) ακαδημαϊκού έτους ανά έξι (6) έτη συνεχούς υπηρεσίας ή έως ενός (1) ακαδημαϊκού εξαμήνου ανά τρία (3) έτη συνεχούς υπηρεσίας».
Σύμφωνα με το άρθρο 158 του Ν. 4957/2022:
· «Τα μέλη ΔΕΠ των ελληνικών ΑΕΙ δύνανται να απασχολούνται ή να διορίζονται ως καθηγητές σε αλλοδαπά πανεπιστήμια που είναι εγγεγραμμένα στο Μητρώο Αλλοδαπών Ιδρυμάτων του άρθρου 304, χωρίς να απαιτείται η παραίτησή τους από τη θέση που κατέχουν στο ελληνικό ίδρυμα, υπό την προϋπόθεση ότι ενημερώνουν τον Πρόεδρο του Τμήματος στο οποίο υπηρετούν. Η παράλληλη απασχόληση σε αλλοδαπό πανεπιστήμιο εγκρίνεται με πράξη του Κοσμήτορα, κατόπιν εισήγησης της Συνέλευσης του Τμήματος.»
· «Τα μέλη ΔΕΠ των ελληνικών ΑΕΙ μπορούν να λαμβάνουν άδεια, ανεξάρτητα από άλλες διατάξεις περί αδειών, προκειμένου να εργαστούν σε Έδρες Ελληνικών Σπουδών σε ανώτατα εκπαιδευτικά ιδρύματα του εξωτερικού για χρονικό διάστημα έως τριών (3) ακαδημαϊκών ετών. Η σχετική άδεια χορηγείται από τον Πρύτανη, μετά από εισήγηση της Συνέλευσης του Τμήματος, εφόσον δεν παρεμποδίζεται η εύρυθμη λειτουργία του Τμήματος ή της μονοτμηματικής Σχολής. Τα μέλη ΔΕΠ μπορούν επίσης να συμμετέχουν σε συνέδρια ή άλλες ερευνητικές και εκπαιδευτικές δραστηριότητες.»

Κινητικότητα Μελών ΔΕΠ μέσω Erasmus+
Το ΕΛΜΕΠΑ και η FMUL ενθαρρύνουν την κινητικότητα του προσωπικού, δίνοντας έμφαση στην ευρωπαϊκή και διεθνή διάσταση της εκπαίδευσης και της κατάρτισης. Το Γραφείο Διεθνών Σχέσεων του ΕΛΜΕΠΑ προωθεί και οργανώνει δράσεις κινητικότητας προσωπικού, με ιδιαίτερη έμφαση στα προγράμματα Erasmus+ και στις διμερείς συμφωνίες με ξένα πανεπιστήμια, ώστε να ενισχυθεί η κινητικότητα του διδακτικού προσωπικού, ιδίως μέσω βραχυχρόνιων ακαδημαϊκών επισκέψεων σε πανεπιστήμια και ερευνητικά κέντρα του εξωτερικού για διδασκαλία και ερευνητική συνεργασία.
Η κινητικότητα περιλαμβάνει ανταλλαγές προσωπικού με άλλα ιδρύματα ανώτατης εκπαίδευσης, εντός και εκτός Ευρωπαϊκής Ένωσης, για διδασκαλία (STA) και/ή επιμόρφωση (STT). Οι αιτήσεις υποβάλλονται σε προκαθορισμένες περιόδους, μετά από ευρεία δημοσιοποίηση των σχετικών προσκλήσεων.
Η συμμετοχή σε προγράμματα όπως το Erasmus+ δίνει τη δυνατότητα στα μέλη ΔΕΠ να αναπτύσσουν ερευνητικές, διδακτικές και επιμορφωτικές δραστηριότητες στο εξωτερικό, διευκολύνοντας την ενημέρωσή τους για τις διεθνείς επιστημονικές εξελίξεις. Παράλληλα, συμβάλλει στην εκπαίδευσή τους σε σύγχρονες διδακτικές μεθόδους, συμπεριλαμβανομένης της εξ αποστάσεως εκπαίδευσης, της χρήσης ψηφιακών μαθησιακών περιβαλλόντων και της ανταλλαγής καλών πρακτικών ηλεκτρονικής μάθησης σε διεθνές επίπεδο.

Επιστημονικές Διαλέξεις
Τα μέλη ΔΕΠ του ΕΛΜΕΠΑ έχουν τη δυνατότητα να συμμετέχουν στις διαλέξεις ATHENA Talks, οι οποίες διοργανώνονται στο πλαίσιο της Ευρωπαϊκής Πανεπιστημιακής Συμμαχίας ATHENA (https://athenauni.eu/colloquial talks and https://iro.hmu.gr/category/talks-and-lectures/), όπου διακεκριμένοι επιστήμονες από όλους τους επιστημονικούς κλάδους προσκαλούνται να παρουσιάσουν το ερευνητικό τους έργο1.
Οι διαλέξεις αυτές διοργανώνονται στο πλαίσιο της ευρωπαϊκής πρωτοβουλίας για τα Ευρωπαϊκά Πανεπιστήμια, η οποία χρηματοδοτείται από τα προγράμματα Erasmus+ και Horizon 2020, με στόχο τη συγκρότηση του νέου Ευρωπαϊκού Πανεπιστημίου «ATHENA» (Advanced Technology Higher Education Network Alliance). Ως μέλος της κοινοπραξίας ATHENA, το ΕΛΜΕΠΑ συμμετέχει ενεργά στις δράσεις αυτές.

Υποστήριξη Ψηφιακών Διδακτικών Δεξιοτήτων
Το ΕΛΜΕΠΑ και η FMUL υποστηρίζουν ενεργά τη χρήση ψηφιακών τεχνολογιών στη διδασκαλία, προωθώντας την εξ αποστάσεως και τη μεικτή μάθηση, ενώ παράλληλα παρέχουν στο διδακτικό προσωπικό δομημένες ευκαιρίες επιμόρφωσης και πρόσβαση σε σύγχρονα ψηφιακά εργαλεία.
Στο πλαίσιο διαδικτυακών εκδηλώσεων και εκπαιδευτικών δραστηριοτήτων της Συμμαχίας ATHENA (π.χ. ATHENA Talks), δίνεται ιδιαίτερη έμφαση στην ενίσχυση των ψηφιακών και παιδαγωγικών δεξιοτήτων των διδασκόντων.
Η συμμετοχή στις δράσεις ATHENA στοχεύει στην ανάπτυξη καινοτόμου, υψηλής ποιότητας διεθνούς εκπαίδευσης και έρευνας, με έμφαση στην τεχνολογική ανάπτυξη και τον ψηφιακό μετασχηματισμό. Ενδεικτικά περιλαμβάνει εκπαίδευση στη χρήση κοινωνικών ρομπότ, όπως τα NAO και Pepper, ως εκπαιδευτικών εργαλείων στην ανώτατη εκπαίδευση2.
Επιπλέον, στο πλαίσιο του έργου IMPACT (https://eve-impact.eu/), διοργανώνεται σειρά διαδικτυακών σεμιναρίων με τίτλο «How to Use AI for Teaching Purposes». Το πρόγραμμα επικεντρώνεται στην παιδαγωγική αξιοποίηση των αναδυόμενων ψηφιακών τεχνολογιών και της τεχνητής νοημοσύνης στην ανώτατη εκπαίδευση.
Το πρόγραμμα περιλαμβάνει σύγχρονες και ασύγχρονες συνεδρίες, podcasts, συζητήσεις στρογγυλής τράπεζας, προτεινόμενες δραστηριότητες εφαρμογής. Στόχος του είναι η προώθηση και διάδοση καλών πρακτικών στην εξ αποστάσεως και υβριδική διδασκαλία, η ενίσχυση των ψηφιακών και διδακτικών δεξιοτήτων του διδακτικού προσωπικού, η δημιουργία κοινότητας μάθησης και ανταλλαγής εμπειριών. 
Παράλληλα, διοργανώνονται και άλλα εργαστήρια, όπως το «From Connection to Collaboration: Facilitating Inclusive, Interactive Virtual Exchange».

Στρατηγική για τις Ερευνητικές Δραστηριότητες και την Ενίσχυση της Σύνδεσης Εκπαίδευσης - Έρευνας
Η προώθηση της βασικής και εφαρμοσμένης έρευνας και της διεπιστημονικής συνεργασίας στους τομείς που θεραπεύουν τα συνεργαζόμενα Τμήματα, είτε αυτοτελώς είτε σε συνεργασία με ερευνητικούς οργανισμούς στην Ελλάδα και το εξωτερικό, αποτελεί έναν από τους βασικούς στρατηγικούς στόχους του Προγράμματος.
Στον ερευνητικό τομέα προωθούνται η συγκρότηση κοινών ερευνητικών ομάδων σε θέματα προτεραιότητας, η συνεπίβλεψη διδακτορικών διατριβών από μέλη ΔΕΠ των συνεργαζόμενων Τμημάτων, και η αξιοποίηση των ερευνητικών υποδομών και εργαστηρίων.
Οι ερευνητικές δραστηριότητες των μελών ΔΕΠ καλύπτουν ένα ευρύ φάσμα επιστημονικών πεδίων, το οποίο αντανακλά τον διεπιστημονικό χαρακτήρα του ΠΜΣ.
Η σύνδεση εκπαίδευσης και έρευνας επιτυγχάνεται κυρίως μέσω διπλωματικών εργασιών και διδακτορικών διατριβών με πρωτότυπα και ερευνητικά προσανατολισμένα θέματα, καθώς και μέσω των διδακτορικών προγραμμάτων που προσφέρονται από:
· το Τμήμα Κοινωνικής Εργασίας (https://sw.hmu.gr/en/post/ph-d-studies/),
· το Τμήμα Επιστημών Διατροφής και Διαιτολογίας (https://nds.hmu.gr/en/postgraduate-studies-2/doctoral-ph-d-studies/)
· το Τμήμα Ηλεκτρολόγων Μηχανικών και Μηχανικών Υπολογιστών (https://ece.hmu.gr/en/doctoral-ph-d-studies-program/)
Η εκπαίδευση των φοιτητών/τριών στην ερευνητική μεθοδολογία πραγματοποιείται υπό την επίβλεψη μελών ΔΕΠ και ερευνητικών συνεργατών. Οι προπτυχιακοί/κές φοιτητές/τριες ενθαρρύνονται επίσης να συμμετέχουν στην έρευνα μέσω τριών θεσμοθετημένων εργαστηρίων του Τμήματος Κοινωνικής Εργασίας (https://sw.hmu.gr/en/research/laboratories/),  ενός εργαστηρίου του Τμήματος Επιστήμης Διατροφής και Διαιτολογίας (https://nds.hmu.gr/erevna/thesmothethmeno-ereynhtiko-ergasthrio-diaithtikhs-kai-systashs-swmatos-toy-anthrwpoy/) και επτά εργαστηρίων του Τμήματος Ηλεκτρολόγων Μηχανικών και Μηχανικών Υπολογιστών (https://ece.hmu.gr/en/research-laboratories/).
Τα εργαστήρια αυτά έχουν συμμετάσχει ή αναλάβει τον συντονισμό πολυάριθμων ερευνητικών έργων, γεγονός που αναδεικνύει τον διεθνή αντίκτυπο του ερευνητικού έργου των μελών ΔΕΠ, όπως αποτυπώνεται στα ερευνητικά έργα και τις δημοσιεύσεις των αντίστοιχων Τμημάτων3. Οι ερευνητικές υποδομές βελτιώνονται και εκσυγχρονίζονται διαρκώς μέσω των προσπαθειών των μελών ΔΕΠ για την εξασφάλιση χρηματοδότησης από εθνικές και ευρωπαϊκές πηγές.
Τα μέλη ΔΕΠ συμμετέχουν επίσης ενεργά σε διεθνή επιστημονικά συνέδρια και ερευνητικές συναντήσεις, σε συνεργασία με συναδέλφους από άλλα ακαδημαϊκά ιδρύματα και ερευνητικά κέντρα στην Ελλάδα και το εξωτερικό. Ενδεικτικά, τρία μέλη ΔΕΠ του Τμήματος Κοινωνικής Εργασίας συμμετείχαν σε δράσεις της συμμαχίας ATHENA. Δύο από αυτά συμμετείχαν στο έργο «Virtual physiotherapist for upper limb motor control in patients with Parkinson's disease», σε συνεργασία με το Πανεπιστήμιο της Ορλεάνης (Γαλλία) και το Τεχνικό Πανεπιστήμιο Gediminas του Βίλνιους (Λιθουανία), ενώ ένα μέλος ΔΕΠ συμμετείχε στο διεθνές εργαστήριο «Technology-based multidisciplinary cooperation and its applications for improving well-being (TEMUCO 2023)».

Αναφορά στην επίδοση του διδακτικού προσωπικού στο επιστημονικό, ερευνητικό και διδακτικό έργο περιλαμβάνεται στο έγγραφο «D6.2. Συνοπτική Έκθεση των Επιδόσεων του Διδακτικού Προσωπικού στο Επιστημονικό-Ερευνητικό και Διδακτικό Έργο».


Κέντρο Υποστήριξης Διδασκαλίας και Μάθησης (ΚΕΔΙΜΑ)
Το Κέντρο Υποστήριξης Διδασκαλίας και Μάθησης (ΚΕΔΙΜΑ) του ΕΛΜΕΠΑ διαδραματίζει καθοριστικό ρόλο στην ανάπτυξη του προσωπικού του Προγράμματος. Αποστολή του είναι η παροχή υπηρεσιών που υποστηρίζουν, ενδυναμώνουν και βελτιώνουν συνεχώς το διδακτικό έργο της ακαδημαϊκής κοινότητας, σύμφωνα με τις σύγχρονες παιδαγωγικές τάσεις και τη χρήση των ΤΠΕ. Το ΚΕΔΙΜΑ παρέχει ολοκληρωμένη υποστήριξη στα μέλη του διδακτικού προσωπικού όλων των κύκλων σπουδών και επικεντρώνεται στη διδασκαλία και τη μάθηση ως διαδικασία αλληλεπίδρασης φοιτητών, διδασκόντων και γνωστικού αντικειμένου. Το ΚΕΔΙΜΑ διοργανώνει ετήσιες σειρές διαλέξεων και σεμιναρίων που εστιάζουν στις σύγχρονες εκπαιδευτικές τάσεις και τις διδακτικές τεχνικές.
Ενδεικτικές Δράσεις του ΚΕΔΙΜΑ
· Διοργάνωση διαλέξεων, κύκλων μάθησης και σεμιναρίων (π.χ., “Reconsidering Teaching and Learning at the University”) με στόχο την ενίσχυση των παιδαγωγικών και ψηφιακών δεξιοτήτων των μελών ΔΕΠ, των υποψηφίων διδακτόρων και των μεταδιδακτορικών ερευνητών. Παραδείγματα: (1) Σειρά διαλέξεων και σεμιναρίων για τις σύγχρονες εκπαιδευτικές τάσεις και τις διδακτικές τεχνικές, η οποία επαναλαμβάνεται σε ετήσια βάση, (2) Σεμινάριο για τη δημιουργία προσβάσιμου εκπαιδευτικού περιεχομένου για άτομα με αναπηρία, (3)  Διάλεξη σχετικά με τη χρήση των Τεχνολογιών Πληροφορίας και Επικοινωνιών (ΤΠΕ) στην εκπαίδευση, (4) Διάλεξη σχετικά με τις βασικές αρχές του Moodle και την αποτελεσματική αξιοποίηση των συστημάτων διαχείρισης μάθησης (Learning Management Systems - LMS) στην ανώτατη εκπαίδευση.
· Δημιουργία χώρων διαλόγου για την ανταλλαγή παιδαγωγικών εμπειριών και εργαλείων μεταξύ των μελών ΔΕΠ, των μελών ΕΔΙΠ και του τεχνικού προσωπικού.
· Σεμινάριο που πραγματοποιήθηκε στις 13/03/2024 μέσω της πλατφόρμας Zoom με τίτλο «Έναρξη του διαλόγου για την πανεπιστημιακή παιδαγωγική και τη φοιτητοκεντρική μάθηση» (Initiating Dialogue on University Pedagogy and Student-Centered Learning). Το σεμινάριο επικεντρώθηκε στην προώθηση του διαλόγου γύρω από ζητήματα πανεπιστημιακής παιδαγωγικής και την εφαρμογή της φοιτητοκεντρικής προσέγγισης στη μάθηση.
Πρόσθετες Δράσεις Υποστήριξης Προσωπικού
Η υποστήριξη του προσωπικού ενισχύεται μέσω συγκεκριμένων μέτρων, όπως:
· Χρηματοδότηση για την ανάπτυξη ψηφιακών μαθημάτων και την προμήθεια τεχνολογικού εξοπλισμού για εξ αποστάσεως διδασκαλία.
· Οικονομική υποστήριξη ερευνητικών ομάδων που συμμετέχουν σε διεθνή έργα, συμπεριλαμβανομένων πρωτοβουλιών διαδικτυακής ή μεικτής μάθησης.
· Χρηματοδότηση νέων ερευνητών και ερευνητικών εργαστηρίων.
· Χρηματοδότηση μέσω της Επιτροπής Ερευνών ή του τακτικού προϋπολογισμού για τη διοργάνωση επιστημονικών εργαστηρίων και συνεδρίων.
· Διοργάνωση σεμιναρίων συγγραφής ερευνητικών προτάσεων.
· Διάχυση των ερευνητικών επιτευγμάτων των μελών ΔΕΠ μέσω εκδηλώσεων και ενημερωτικών δελτίων (newsletters).
· Διοργάνωση δράσεων προβολής και ανάδειξης των ιδιαίτερων ερευνητικών επιτευγμάτων των μελών ΔΕΠ (π.χ. newsletters)
· Παροχή υπηρεσιών προστασίας πνευματικής ιδιοκτησίας και νομικής υποστήριξης προς τους ερευνητές μέσω του Γραφείου Νομικής Υποστήριξης και του Γραφείου Μεταφοράς Τεχνολογίας της Επιτροπής Ερευνών.
· Παροχή νομικής υποστήριξης και υπηρεσιών μεταφοράς τεχνολογίας από την Επιτροπή Ερευνών.

